བོད་ཀྱི་ལོ་རྒྱུས་ནང་ཕྱིའི་རྒྱལ་ཁབ་སོག་པོ་དང་།གོར་ཥ།མན་ཇུ།རྒྱ་གར་དབྱིན་གཞུང་བཅས་ཀྱི་ཤུགས་རྐྱེན་ཆེ་ཆུང་སྣ་ཚོགས་སླེབས་མྱོང་ཡོད་པར་སུ་ཞིག་གིས་རྩོད་པ་རྒྱག་གི་མེད་ལ།ཡང་དུས་སྐབས་ཁ་ཤས་ནང་རྒྱ་ནག་གིས་གཙོས་པའི་ཁྱིམ་མཚེས་རྒྱལ་ཁབ་འགའ་ཞིག་བོད་ཀྱི་དབང་ཤུགས་འོག་གནས་དགོས་པའང་བྱུང་ཡོད།འཛམ་གླིང་ནང་རྒྱལ་ཁབ་གང་འདྲ་ཞིག་ཡིན་རུང་དེ་ཚོའི་ལོ་རྒྱུས་ནང་རྒྱལ་ཁབ་གཞན་གྱི་དབང་ཤུགས་དང་།ཐེ་བྱུས་རྩ་བ་ནས་སླེབས་མ་མྱོང་བ་ནི་ཧ་ཅང་དཀོན་པོ་ཡིན།བོད་ནང་ཕྱིའི་རྒྱལ་ཁབ་གཞན་གྱི་ཤུགས་རྐྱེན་དང་།ཐེ་བྱུས་བྱུང་བ་དེ་དག་གི་ནུས་ཤུགས་ཧ་ཅང་ཆུང་ལ་དུས་ཚོད་ཀྱང་ཐུང་ངུ་ཡིན།ལྷག་པར་བོད་དང་།སོག་པོ།མན་ཇུ།རྒྱ་ནག་བཅས་ཀྱི་རྒྱལ་པོ་ཕན་ཚུན་འབྲེལ་བ་བྱུང་བ་དེར་ཆབ་སྲིད་ཀྱི་གོ་དོན་ཞིག་ཡོད་པའི་དབང་དུ་བཏང་ནའང་།དེ་ནི་མི་སྒེར་དང་སྒེར་གྱི་འབྲེལ་བ་ཡིན་པ་ལས་བོད་རྒྱལ་ཁབ་རྒྱ་ནག་དང་ཟླ་བསྒྲིལ་ལམ།ཡང་ན་མཉམ་སྦྲེལ་བྱེད་པའི་གོ་དོན་གཏན་ནས་མེད།བོད་ཀྱི་གནའ་བོའི་ལོ་རྒྱུས་ནང་འཕོ་འགྱུར་ཇི་འདྲ་ཞིག་བྱུང་མིན་ལ་མ་ལྟོས་པར་རྒྱ་གཞུང་གིས་བོད་ལ་བཙན་འཛུལ་བྱེད་པའི་སྐབས་སུ་བོད་ཀྱི་ཆབ་སྲིད་གནས་བབ་ནི་དེང་དུས་ཀྱི་ལོ་རྒྱུས་ཐོག་དང་།